1. ปัจจัยความเสี่ยง

ข้อมูลต่อไปนี้อธิบายถึงความเสี่ยงที่สำคัญบางประการซึ่งอาจมีผลกระทบต่อบริษัทฯ
และมูลค่าหุ้นของบริษัทฯ นอกจากนี้ บริษัทฯ อาจไม่ทราบถึงความเสี่ยงบางประการ
และความเสี่ยงอื่น ๆ ซึ่งในขณะนี้บริษัทฯ เชื่อว่ายังไม่มีนัยสำคัญ
อาจกลายเป็นความเสี่ยงที่มีนัยสำคัญต่อบริษัทฯ ได้
ความเสี่ยงทั้งหลายเหล่านี้อาจมีผลกระทบในทางลบอย่างมีนัยสำคัญต่อธุรกิจ กระแสเงินสด
ฐานะการเงิน ผลการดำเนินงานและโอกาสทางธุรกิจของบริษัทฯ

นอกจากนี้ ข้อความในลักษณะที่เป็นการคาดการณ์ในอนาคต (Forward-Looking Statements)
ที่ปรากฏในเอกสารฉบับนี้ เช่น การใช้ถ้อยคำว่า “เชื่อว่า” “คาดหมายว่า” “คาดการณ์ว่า”
“มีแผนจะ” “ตั้งใจ” “ประมาณ” เป็นต้น หรือประมาณการทางการเงิน โครงการในอนาคต
การคาดการณ์เกี่ยวกับผลประกอบการ การดำเนินธุรกิจ แผนการขยายธุรกิจ
การเปลี่ยนแปลงของกฎหมายที่เกี่ยวข้องในการประกอบธุรกิจของบริษัทฯ นโยบายของรัฐ
และปัจจัยอื่น ๆ ซึ่งเป็นการคาดการณ์ถึงเหตุการณ์ในอนาคต อันเป็นความเห็นของบริษัทฯ
ในปัจจุบันนั้น มิได้เป็นการรับรองผลการประกอบการหรือเหตุการณ์ในอนาคต ทั้งนี้
ผลที่เกิดขึ้นจริงอาจมีความแตกต่างอย่างมีนัยสำคัญจากการคาดการณ์หรือคาดคะเนก็ได้
สำหรับข้อมูลที่อ้างถึงหรือเกี่ยวข้องกับรัฐบาลหรือเศรษฐกิจในภาพรวมของประเทศ บริษัทฯ
ได้มาจากข้อมูลที่มีการเปิดเผยหรือคัดย่อจากสิ่งพิมพ์ของรัฐบาลหรือจากแหล่งข้อมูลอื่น ๆ
โดยที่บริษัทฯ มิได้ทำการตรวจสอบหรือรับรองความถูกต้องของข้อมูลดังกล่าวแต่ประการใด

1.1 ความเสี่ยงที่เกี่ยวกับธุรกิจของบริษัทฯ

1.1.1 กำไร (margins) ในอุตสาหกรรมกลั่นน้ำมันและอะโรเมติกส์มีความผันผวน

ผลประกอบการของบริษัทฯ ได้รับผลกระทบโดยหลักจากส่วนต่าง หรือกำไร (margins)
ระหว่างราคาขายของผลิตภัณฑ์ปิโตรเลียมและผลิตภัณฑ์พาราไซลีน ของบริษัทฯ
กับต้นทุนในการจัดซื้อน้ำมันดิบและวัตถุดิบอื่น ๆ ในอดีตที่ผ่านมา
ค่าการกลั่นและกำไรของพาราไซลีนมีความผันผวน
และมีแนวโน้มว่าจะยังคงมีความผันผวนต่อไปในอนาคต
ความผันผวนที่เกิดขึ้นในอนาคตอาจมีผลกระทบในทางลบต่อผลการดำเนินงานของบริษัทฯ
เนื่องจากส่วนต่างระหว่างราคาของผลิตภัณฑ์ที่บริษัทฯ ขาย และราคาของน้ำมันดิบและวัตถุดิบอื่น ๆ
อาจลดลงจนทำให้กระแสเงินสดสุทธิของบริษัทฯ ไม่เพียงพอต่อความต้องการของบริษัทฯ
และอาจไม่เพียงพอต่อการชำระหนี้ของบริษัทฯ ทั้งนี้ ปัจจัยเฉพาะต่าง ๆ
ซึ่งอาจมีผลกระทบต่อค่าการกลั่น (refining margin) และกำไรจากการผลิตพาราไซลีน
(paraxylene margin) และผลประกอบการของบริษัทฯ ได้แก่

-   ความต้องการโดยรวมของน้ำมันดิบและผลิตภัณฑ์ปิโตรเลียม และผลิตภัณฑ์พาราไซลีน
    ซึ่งได้รับอิทธิพลจากปัจจัยต่าง ๆ อาทิ สภาพเศรษฐกิจของโลก ภูมิภาค และในประเทศ
    สภาพอากาศ ความผันผวนตามฤดูกาล และความต้องการผลิตภัณฑ์เฉพาะอย่าง เช่น
    น้ำมันเชื้อเพลิงอากาศยาน
    ซึ่งได้รับอิทธิพลจากปัจจัยภายนอกที่อยู่นอกเหนือการควบคุมของบริษัทฯ

-   อุบัติเหตุ การหยุดชะงักในการขนส่ง สภาพอากาศที่รุนแรง หรือเหตุการณ์อื่น ๆ
    ซึ่งส่งผลให้ต้องหยุดเดินเครื่องจักรนอกกำหนดการที่วางไว้หรือซึ่งมีผลกระทบในทางลบอย่างอื่นต่อหน่วยผลิต
    เครื่องจักร ท่อส่งหรืออุปกรณ์ของบริษัทฯ หรือของผู้จัดหา (supplier) หรือลูกค้าของบริษัทฯ

-   การเปลี่ยนแปลงต้นทุนหรือปริมาณน้ำมันดิบและวัตถุดิบอื่น ๆ และค่าขนส่งที่เกี่ยวข้อง
    โดยไม่สอดคล้องกับการเปลี่ยนแปลงของราคาผลิตภัณฑ์ปิโตรเลียมและผลิตภัณฑ์พาราไซลีน

-   การเปลี่ยนแปลงกำลังการกลั่นน้ำมันและการผลิตพาราไซลีนโดยรวม (aggregate
    refining and paraxylene capacity) ในประเทศไทย ภูมิภาคเอเชียแปซิฟิค
    และทั่วโลก

-   การเปลี่ยนแปลงที่มิได้คาดหมายไว้ล่วงหน้าในโครงสร้างการกำหนดราคาผลิตภัณฑ์ปิโตรเลียมในประเทศไทย

-   การเปลี่ยนแปลงที่มิได้คาดหมายไว้ล่วงหน้าในคุณสมบัติที่กำหนดของน้ำมันเชื้อเพลิงตามกฎหมายสิ่งแวดล้อมและกฎหมายอื่น
    ๆ โดยเฉพาะอย่างยิ่ง คุณสมบัติที่กำหนดเกี่ยวกับสารออกซิเจนเนตและปริมาณกำมะถัน
    ซึ่งบริษัทฯ อาจต้องแก้ไขหรือปรับปรุงหน่วยผลิตและหรืออุปกรณ์ต่าง ๆ อย่างมีนัยสำคัญ
    โดยที่ไม่สามารถผลักภาระต้นทุนในการปฏิบัติตามคุณสมบัติที่กำหนดดังกล่าวด้วยการปรับราคาของผลิตภัณฑ์ปิโตรเลียม

-   คำตัดสิน คำพิพากษาหรือการทำความตกลงในคดีความและการดำเนินการตามกฎหมายอื่น ๆ
    ซึ่งรวมถึงค่าใช้จ่ายที่มิได้คาดหมายไว้ล่วงหน้าในการแก้ไขความเสียหายต่อสิ่งแวดล้อมหรือการปฏิบัติตามข้อกำหนดสิ่งแวดล้อม
    ณ โรงงานการผลิตของบริษัทฯ ซึ่งมีจำนวนที่สูงกว่าเงินสำรองที่ตั้งไว้
    และการเรียกร้องค่าชดเชยจากการบาดเจ็บของบุคคลใด ๆ

-   กรณีและเหตุการณ์ระหว่างประเทศ ตลอดจนสภาวะทางการเมืองทั่วโลก
    ซึ่งรวมถึงสภาวะและความไม่มั่นคงทางการเมืองในภูมิภาคของประเทศผู้ผลิตน้ำมัน เช่น
    ตะวันออกกลางและตะวันออกไกล

-   ความสามารถขององค์กรร่วมประเทศผู้ผลิตน้ำมันเพื่อการส่งออก (Organization of
    Petroleum Exporting Countries (“OPEC”)) และประเทศผู้ผลิตปิโตรเลียมอื่น ๆ
    ที่จะกำหนดและรักษาระดับการผลิต ซึ่งมีอิทธิพลต่อราคาตลาด

-   กฎระเบียบของรัฐทั้งในประเทศและต่างประเทศ
    ในส่วนที่เกี่ยวกับอุตสาหกรรมน้ำมันและพลังงานโดยทั่วไป

-   ระดับและขอบเขตของกิจกรรมของนักเก็งกำไรน้ำมัน

-   ราคา ความพร้อมและการเป็นที่ยอมรับของผลิตภัณฑ์ปิโตรเลียมทดแทน เช่น ไบโอดีเซล

-   การประกาศใช้หรือการแก้ไขกฎหมายและกฎระเบียบที่เกี่ยวกับสิ่งแวดล้อม
    ภาษีอากรตลอดจนกฎหมายและกฎเกณฑ์อื่น ๆ ทั้งในประเทศและต่างประเทศ และ

-   ความผันผวนของค่าเงินบาทเมื่อเปรียบเทียบกับสกุลเงินดอลลาร์สหรัฐ

ปัจจัยต่าง ๆ ดังที่กล่าวมาข้างต้นส่งผลให้ค่าการกลั่นและกำไรขั้นต้นของพาราไซลีน (gross
refining and paraxylene margins) ของบริษัทฯ อาจลดลงได้
ซึ่งอาจมีผลกระทบในทางลบต่อธุรกิจ กระแสเงินสด ฐานะการเงิน
ผลการดำเนินงานและโอกาสทางธุรกิจของบริษัทฯ

1.1.2 ราคาตลาดของน้ำมันดิบและวัตถุดิบอื่น ๆ ตลอดจนผลิตภัณฑ์ปิโตรเลียม
ผลิตภัณฑ์อะโรเมติกส์และเคมีภัณฑ์อื่น ๆ มีความผันผวนและเป็นวัฏจักร
อีกทั้งได้รับผลกระทบจากปัจจัยต่าง ๆ ทั่วโลกที่ไม่สามารถจะคาดการณ์ได้

ราคาที่บริษัทฯ ซื้อน้ำมันดิบและวัตถุดิบอื่น ๆ และราคาขายของผลิตภัณฑ์ปิโตรเลียม
ผลิตภัณฑ์อะโรเมติกส์และเคมีภัณฑ์อื่น ๆ ของบริษัทฯ ถูกกำหนดโดยอ้างอิงกับราคาตลาด
ซึ่งราคาตลาดเหล่านี้มีความผันผวนและคาดว่าจะยังคงผันผวนต่อไป อีกทั้งขึ้นอยู่กับปัจจัยต่าง ๆ
ซึ่งอยู่นอกเหนือการควบคุมของบริษัทฯ

ผลการดำเนินงานของบริษัทฯ
บางส่วนจะสะท้อนถึงความผันผวนและวัฏจักรของอุตสาหกรรมกลั่นน้ำมันและการผลิตอะโรเมติกส์
ในอดีตที่ผ่านมา
อุตสาหกรรมกลั่นน้ำมันและการผลิตอะโรเมติกส์ต้องประสบกับช่วงเวลาที่หมุนเวียนของภาวะอุปทานตึงตัว
(tight supply) ซึ่งส่งผลให้ราคาและอัตรากำไรเพิ่มขึ้น
ติดตามด้วยช่วงระยะเวลาที่มีการเพิ่มกำลังการผลิตอย่างสูง
ซึ่งส่งผลให้มีอุปทานล้นตลาดและราคาและอัตรากำไรลดลง
ความผันผวนที่มีนัยสำคัญในราคาตลาดของน้ำมันดิบและวัตถุดิบอื่น ๆ
น่าที่จะมีผลกระทบในทางลบอย่างมีนัยที่สำคัญต่อฐานะการเงินและผลการดำเนินงานของบริษัทฯ

บริษัทฯ ประสบกับความผันผวนของราคาน้ำมันดิบเป็นรายวัน โดยทั่วไปแล้ว บริษัทฯ
จะมีช่วงระยะเวลาที่ห่างกัน(lag time) ประมาณหนึ่งเดือนนับจากเวลาที่ซื้อน้ำมันดิบและวัตถุดิบอื่น
ๆ จนถึงเวลาที่ขายผลิตภัณฑ์ปิโตรเลียมซึ่งผลิตจากวัตถุดิบดังกล่าว
ทั้งราคาของน้ำมันดิบและวัตถุดิบอื่น ๆ
และราคาของผลิตภัณฑ์ปิโตรเลียมอาจเปลี่ยนแปลงได้ในช่วงระยะเวลาที่ห่างกันนี้
และการเปลี่ยนแปลงดังกล่าวอาจมีผลกระทบต่ออัตรากำไรของบริษัทฯ
และอาจส่งผลกระทบที่มีนัยสำคัญต่อกิจการกลั่นน้ำมัน ผลการดำเนินงานและกระแสเงินสดของบริษัทฯ
แม้ว่าการขึ้นหรือลดราคาของน้ำมันดิบหรือวัตถุดิบอื่น ๆ
อาจส่งผลให้มีการปรับขึ้นหรือปรับลดราคาของผลิตภัณฑ์ปิโตรเลียมตามกัน แต่บริษัทฯ
ไม่สามารถรับรองได้ว่าราคาเหล่านั้นจะปรับขึ้นหรือปรับลดในสัดส่วนเดียวกันหรือไม่ การที่บริษัทฯ
ไม่สามารถผลักภาระจากการขึ้นราคาตลาดของน้ำมันดิบหรือวัตถุดิบได้
อาจส่งผลกระทบในทางลบอย่างมีนัยสำคัญต่อธุรกิจ กระแสเงินสด ฐานะการเงิน
ผลการดำเนินงานและโอกาสทางธุรกิจของบริษัทฯ

นอกจากนี้ ต้นทุนน้ำมันดิบและวัตถุดิบอื่น ๆ
ซึ่งรวมถึงภาษีสรรพสามิตและเงินกองทุนน้ำมันถือเป็นส่วนของต้นทุนที่สำคัญของต้นทุนการขายของบริษัทฯ
โดยคิดเป็นสัดส่วนกว่าร้อยละ 95 ของต้นทุนการขายของบริษัทฯ นอกจากนี้ บริษัทฯ
ยังต้องสำรองน้ำมันดิบและผลิตภัณฑ์ปิโตรเลียมคงคลังไว้ตามที่กฎหมายไทยกำหนดด้วย
มูลค่าของสินค้าคงคลังเหล่านี้ขึ้นอยู่กับความผันผวนของราคาตลาด ดังนั้น
การเปลี่ยนแปลงราคาของน้ำมันดิบและวัตถุดิบอื่น ๆ
จึงอาจส่งผลกระทบในทางลบอย่างมีนัยสำคัญต่อธุรกิจ กระแสเงินสด ฐานะการเงิน
ผลการดำเนินงานและโอกาสทางธุรกิจของบริษัทฯ

อนึ่ง ราคาของน้ำมันดิบที่เพิ่มสูงขึ้นทำให้บริษัทฯ ต้องเพิ่มเงินทุนหมุนเวียนระยะสั้น
แม้ว่าที่ผ่านมาบริษัทฯ ยังไม่เคยประสบปัญหาในการจัดหาสินเชื่อทางการค้าเพื่อเป็นเงินทุนหมุนเวียน
แต่หากบริษัทฯ ไม่สามารถจัดหาสินเชื่อระยะสั้นที่มีเงื่อนไขที่ดีได้อาจส่งผลกระทบในทางลบต่อธุรกิจ
กระแสเงินสด ฐานะการเงิน ผลการดำเนินงานและโอกาสทางธุรกิจของบริษัทฯ ได้

1.1.3 บริษัทฯ ต้องพึ่งพาเอ็กซอน โมบิล คอร์ปอเรชั่น
และ/หรือบริษัทในเครืออย่างมากสำหรับบริการสนับสนุนต่าง ๆ และบุคลากรอาวุโสบางตำแหน่ง

บริษัทฯ ต้องพึ่งพาเอ็กซอน โมบิล คอร์ปอเรชั่น และ/หรือบริษัทในเครือเป็นอย่างมากสำหรับ
การดำเนินงานในด้านต่าง ๆ ของบริษัทฯ
โดยประโยชน์ที่ได้รับจากการเป็นบริษัทในเครือที่ถือหุ้นข้างมากโดยเอ็กซอน โมบิล คอร์ปอเรชั่น
และ/หรือบริษัทในเครือ ได้แก่ การเข้าถึงความเชี่ยวชาญในการบริการจัดซื้อน้ำมันดิบและวัตถุดิบ
เครือข่ายการจัดจำหน่ายผลิตภัณฑ์ปิโตรเลียมและเคมีภัณฑ์ทั่วโลก การบริการทางด้านเทคโนโลยี
การดำเนินงานและวิศวกรรมที่ทันสมัย และโครงการวิจัยและพัฒนาของเอ็กซอน โมบิล คอร์ปอเรชั่น
และ/หรือบริษัทในเครือ นอกจากนี้ บริษัทฯ ยังได้รับประโยชน์จากการใช้เครื่องหมายการค้า
“เอสโซ่” และเครื่องหมายการค้าอื่น ๆ ซึ่งได้รับอนุญาตให้ใช้สิทธิจากเอ็กซอน โมบิล คอร์ปอเรชั่น
และ/หรือบริษัทในเครือของเอ็กซอน โมบิล คอร์ปอเรชั่น
รวมทั้งความช่วยเหลือทางด้านบุคลากรฝ่ายบริหารจัดการและเทคนิค
รวมทั้งบุคลากรระดับอาวุโสของบริษัทฯ เช่น กรรมการผู้จัดการ ผู้จัดการบัญชี ผู้จัดการการเงิน
และที่ปรึกษากฎหมายและการสนับสนุนทางด้านธุรกิจจากเอ็กซอน โมบิล คอร์ปอเรชั่น
และ/หรือบริษัทในเครือของเอ็กซอน โมบิล คอร์ปอเรชั่น นอกจากนี้ บริษัทฯ
ขายผลิตภัณฑ์สำหรับช่องทางพาณิชยกรรมในสัดส่วนที่มีนัยสำคัญ
และผลิตภัณฑ์ส่งออกให้แก่หรือผ่านบริษัทในเครือเอ็กซอน โมบิล คอร์ปอเรชั่น
ซึ่งได้ให้การสนับสนุนทางด้านการตลาดและการขายแก่บริษัทฯ ภายใต้สัญญาบริการต่าง ๆ บริษัทฯ
ไม่สามารถรับรองได้ว่า เอ็กซอน โมบิล คอร์ปอเรชั่น
และ/หรือบริษัทในเครือจะยังคงให้การสนับสนุนแก่บริษัทฯ ต่อไป ทั้งนี้ หากบริษัทฯ
สูญเสียการสนับสนุนดังกล่าวจากเอ็กซอน โมบิล คอร์ปอเรชั่น และ/หรือบริษัทในเครือ
หรือสัญญาที่มีนัยสำคัญใด ๆ ที่บริษัทฯ ทำไว้กับ เอ็กซอน โมบิล คอร์ปอเรชั่น
และ/หรือบริษัทในเครือถูกบอกเลิก และบริษัทฯ ไม่สามารถหาแหล่งอื่น ๆ
สำหรับบริการดังกล่าวหรือไม่สามารถหาบุคลากรที่สำคัญเพิ่มเติมได้ ธุรกิจ กระแสเงินสด
ฐานะการเงิน ผลการดำเนินงานและโอกาสทางธุรกิจของบริษัทฯ
ก็อาจได้รับผลกระทบในทางลบอย่างมีนัยสำคัญ

สัญญาต่าง ๆ ที่บริษัทฯ ทำกับเอ็กซอน โมบิล คอร์ปอเรชั่น และ/หรือบริษัทในเครือ
สำหรับบริการเทคโนโลยี เครื่องหมายการค้า และการสนับสนุนอื่น ๆ
มีข้อกำหนดว่าด้วยการสิ้นสุดลงของสัญญาโดยอัตโนมัติหากเอ็กซอนโมบิล คอร์ปอเรชั่น
ไม่ได้เป็นเจ้าของหรือไม่มีอำนาจควบคุม ไม่ว่าโดยตรงหรือโดยอ้อม เป็นจำนวนสูงกว่าร้อยละ 50
ของส่วนได้เสียในบริษัทฯ อีกต่อไป
เงื่อนไขบางอย่างที่เกี่ยวกับบุริมสิทธิที่จะมีผลบังคับใช้หากผู้ถือหุ้นเอ็กซอน โมบิล คอร์ปอเรชั่น
และ/หรือบริษัทในเครือประสงค์ที่จะลดสัดส่วนการถือหุ้นโดยรวมของตนในบริษัทฯ จนต่ำกว่าร้อยละ
50 อย่างไรก็ตาม ผู้ถือหุ้นของเอ็กซอน โมบิล คอร์ปอเรชั่น
และ/หรือบริษัทในเครือไม่ผูกพันที่จะต้องคงส่วนได้เสียขั้นต่ำไว้ในบริษัทฯ
และภายหลังจากที่สิ้นสุดระยะเวลาการห้ามจำหน่ายจ่ายโอนหุ้นที่กำหนดโดยเกี่ยวข้องกับการเสนอขายหุ้นแล้ว
ผู้ถือหุ้นดังกล่าวอาจลดสัดส่วนการถือหุ้นในบริษัทฯ

1.1.4 อาจมีความขัดแย้งทางผลประโยชน์ระหว่างผู้ถือหุ้นรายใหญ่ของบริษัทฯ กับบริษัทฯ
หรือระหว่างผู้ถือหุ้นรายใหญ่และผู้ถือหุ้นรายย่อยของบริษัทฯ

ปัจจุบันบริษัทในเครือเอ็กซอน โมบิล คอร์ปอเรชั่นเป็นผู้ถือหุ้นข้างมากในบริษัทฯ
ทั้งนี้อาจเกิดกรณีที่ทำให้ผลประโยชน์ของเอ็กซอน โมบิล
คอร์ปอเรชั่นหรือผลประโยชน์ของบริษัทที่เกี่ยวข้องของเอ็กซอน โมบิล
คอร์ปอเรชั่นแตกต่างจากผลประโยชน์ของบริษัทฯ ทำให้ผู้บริหารของบริษัทฯ
อาจต้องเผชิญกับความขัดแย้งทางผลประโยชน์ในการปฏิบัติหน้าที่ความรับผิดชอบของตนในฐานะกรรมการและผู้บริหาร
ความขัดแย้งทางผลประโยชน์ที่อาจเกิดขึ้นนี้รวมถึงเรื่องที่เกี่ยวข้องกับ

-   รายการระหว่างบริษัทฯ กับบริษัทในเครือของเอ็กซอน โมบิล คอร์ปอเรชั่น เช่น
    รายการที่เกี่ยวกับการจัดหาวัตถุดิบ หรือการขายผลิตภัณฑ์

-   การแข่งขันหรือกิจการใหม่ที่อาจเกิดขึ้นในธุรกิจกลั่นน้ำมัน

-   การอนุมัติการควบรวมหรือเข้าซื้อกิจการที่อาจเกิดขึ้น
    การซื้อขายสินทรัพย์และธุรกรรมทางบริษัทที่มีนัยสำคัญอื่น ๆ

-   การออกหรือจำหน่ายหลักทรัพย์

-   การตัดสินใจลงทุนและค่าใช้จ่ายเพื่อการลงทุนอื่น ๆ และ

-   การบังคับสิทธิตามสัญญา การจ่ายเงินปันผลและการจัดสรรอื่น ๆ
    และเรื่องที่เกี่ยวข้องกับกฎระเบียบและกฎหมาย

แม้บริษัทฯ
มีความตั้งใจที่จะดำเนินมาตรการตามที่สมควรเพื่อขจัดความขัดแย้งทางผลประโยชน์ดังกล่าวและปกป้องผลประโยชน์ของบริษัทฯ
ด้วยในขณะเดียวกัน แต่บริษัทฯ ไม่สามารถรับรองได้ว่าผลประโยชน์ระหว่างเอ็กซอน โมบิล
คอร์ปอเรชั่น และ/หรือบริษัทในเครือ หรือของบริษัทฯ จะเป็นไปในทิศทางเดียวกัน

ผลประโยชน์ของเอ็กซอน โมบิล
คอร์ปอเรชั่นและ/หรือบริษัทในเครืออาจจะไม่สอดคล้องกับผลประโยชน์ของผู้ถือหุ้นรายอื่น ๆ
ของบริษัทฯ ทั้งนี้ เอ็กซอน โมบิล
คอร์ปอเรชั่นอาจใช้สิทธิออกเสียงลงคะแนนและดำเนินการในฐานะผู้ถือหุ้นผ่านทางบริษัทในเครือ
ซึ่งอาจขัดแย้งและมีผลกระทบต่อผลประโยชน์ของผู้ถือหุ้นรายอื่น ๆ ของบริษัทฯ เช่น
การจ่ายเงินปันผลหรือการจัดสรรอื่น ๆ

1.1.5 บริษัทฯ ต้องพึ่งพาแหล่งน้ำมันดิบและวัตถุดิบอื่น ๆ จากต่างประเทศ

วัตถุดิบหลักที่ใช้ในกระบวนการผลิตของบริษัทฯ คือน้ำมันดิบ และบริษัทฯ
ต้องอาศัยน้ำมันดิบที่พร้อมจัดหาได้สำหรับความต้องการในการผลิตเกือบทั้งหมดของบริษัทฯ บริษัทฯ
มีความสามารถกลั่นน้ำมันดิบได้หลายประเภทจากทั่วโลก ซึ่งรวมถึงน้ำมันดิบจากตะวันออกไกล
ตะวันออกกลางและแอฟริกาตะวันตก โดยที่การคัดเลือกวัตถุดิบของบริษัทฯ จากแหล่งใดนั้น
จะขึ้นอยู่กับราคาและปริมาณของผลิตภัณฑ์ บริษัทฯ จัดหาน้ำมันดิบผ่าน และจัดหาจาก ExxonMobil
Asia Pacific Pte. Ltd. และ ExxonMobil Sales and Supply LLC
ซึ่งเป็นบริษัทในเครือของ เอ็กซอน โมบิล คอร์ปอเรชั่น และทำหน้าที่ช่วยเหลือบริษัทฯ
ในการจัดหาและในการจัดซื้อดังกล่าว การนำเข้าน้ำมันดิบและวัตถุดิบอื่น ๆ อยู่ภายใต้ปัจจัย ต่าง ๆ
ซึ่งอยู่นอกเหนือการควบคุมของบริษัทฯ
ซึ่งรวมถึงการเปลี่ยนแปลงและความไม่มั่นคงทางการเมืองในภูมิภาคที่เป็นแหล่งผลิตปิโตรเลียม
โดยเฉพาะอย่างยิ่งในตะวันออกกลาง
กฎระเบียบของรัฐที่เกี่ยวข้องกับอุตสาหกรรมน้ำมันและพลังงานในภูมิภาคเหล่านั้น
สภาพอากาศและสภาวะเศรษฐกิจโดยรวมในภูมิภาคเหล่านั้น แม้ว่าจนถึงปัจจุบัน บริษัทฯ
ยังไม่เคยประสบปัญหาที่สำคัญในการจัดหาน้ำมันดิบและวัตถุดิบอื่น ๆ
เพื่อตอบสนองความต้องการในการผลิต แต่บริษัทฯ ไม่สามารถรับรองได้ว่าในอนาคตบริษัทฯ
จะยังคงความสามารถในการจัดหาวัตถุดิบ โดยเฉพาะอย่างยิ่งน้ำมันดิบ
สำหรับโรงกลั่นน้ำมันของบริษัทฯ ได้อย่างเพียงพอสำหรับการกลั่นที่ ณ
ระดับปัจจุบันในราคาซึ่งเป็นที่ยอมรับได้ และเป็นไปตามเงื่อนไขที่น่าพึงพอใจ หากบริษัทฯ
ไม่สามารถจัดหาน้ำมันดิบและวัตถุดิบอื่น ๆ ได้อย่างเพียงพอ
หรือสามารถจัดหาได้เพียงพอแต่ในราคาที่ไม่น่าพึงพอใจ ธุรกิจ กระแสเงินสด ฐานะการเงิน
ผลการดำเนินงานและโอกาสทางธุรกิจของบริษัทฯ อาจได้รับผลกระทบในทางลบอย่างมีนัยสำคัญ

1.1.6 การหยุดชะงักในการดำเนินงานของโรงกลั่นน้ำมันและโรงงานอะโรเมติกส์อย่างมีนัยสำคัญ
อาจมีผลกระทบต่อการผลิตของบริษัทฯ

หน่วยผลิตทั้งหมดของบริษัทฯ ตั้งอยู่ที่ศรีราชา จังหวัดชลบุรี การกลั่น
การขนส่งและการจัดเก็บน้ำมันดิบและวัตถุดิบอื่น ๆ ตลอดจนผลิตภัณฑ์ปิโตรเลียม
ผลิตภัณฑ์อะโรเมติกส์และเคมีภัณฑ์อื่น ๆ มีความเสี่ยงภัยที่สำคัญหลายอย่าง ซึ่งอาจก่อให้เกิดอัคคีภัย
การระเบิด การหกรั่วไหล และสภาพที่เป็นอันตรายหรือไม่คาดหมาย อื่น ๆ หรืออุบัติเหตุ
เหตุการณ์แทรกแซงที่มีนัยสำคัญต่อการดำเนินงานของบริษัทฯ (ไม่ว่าโดยตรงหรือโดยอ้อม)
อันเนื่องมาจากอุบัติเหตุทางอุตสาหกรรม สภาพอากาศที่รุนแรงหรือภัยธรรมชาติอื่น ๆ
อาจก่อให้เกิดผลกระทบในทางลบและมีนัยสำคัญต่อธุรกิจ ฐานะการเงิน
ผลการดำเนินงานและโอกาสทางธุรกิจของบริษัทฯ

บริษัทฯ ต้องหยุดเดินเครื่องจักรในส่วนต่าง ๆ
ของหน่วยผลิตเพื่อการบำรุงรักษาตามกำหนดการประจำเป็นครั้งคราว
ในระหว่างการหยุดเดินเครื่องจักรนี้ ส่วนที่หยุดเดินเครื่องจักรและส่วนอื่น ๆ
ที่ต้องพึ่งพาส่วนนี้อาจไม่สามารถผลิต หรืออาจทำให้มีระดับการผลิตในอัตราที่ต่ำลง
การหยุดเดินเครื่องจักรเป็นระยะเวลานาน
แม้ว่าจะเป็นการหยุดเดินเครื่องจักรเพื่อการบำรุงรักษาประจำหรือการบำรุงรักษาตามกำหนดการที่วางไว้ก็ตาม
อาจส่งผลกระทบในทางลบอย่างมีนัยสำคัญต่อธุรกิจ ผลการดำเนินงาน
ฐานะการเงินและโอกาสทางธุรกิจของบริษัทฯ

หน่วยผลิตของบริษัทฯ อาจต้องหยุดเดินเครื่องจักรนอกกำหนดการที่วางไว้
เนื่องจากความชำรุดบกพร่องของเครื่องจักรและอุปกรณ์ ในกรณีดังกล่าวนี้
หน่วยกลั่นน้ำมันที่ไม่เสียหายแต่อาจต้องพึ่งพาหรือทำงานร่วมกับหน่วยที่เสียหาย
อาจต้องหยุดเดินเครื่องจักรไปด้วย หากมีกรณีเหล่านี้เกิดขึ้น
กำลังการผลิตและปริมาณการผลิตของบริษัทฯ อาจได้รับผลกระทบในทางลบอย่างมีนัยสำคัญต่อธุรกิจ
กระแสเงินสด ฐานะการเงิน ผลการดำเนินงานและโอกาสทางธุรกิจของบริษัทฯ

1.1.7 บริษัทฯ มีความเสี่ยงที่เกี่ยวข้องกับการปนเปื้อนของผลิตภัณฑ์
และการขายผลิตภัณฑ์ที่ไม่เป็นไปตามคุณสมบัติที่กำหนด

การส่งมอบผลิตภัณฑ์ที่ถือว่าไม่เป็นไปตามคุณสมบัติที่กำหนด หรือมีการปนเปื้อนหรือเสื่อมสภาพ
ไม่ว่าจะเกิดขึ้นจริงหรือเพียงถูกกล่าวหา หรือไม่ว่าโดยตั้งใจหรือโดยอุบัติเหตุ
อาจทำให้เกิดความเสื่อมเสียต่อชื่อเสียงและธุรกิจของบริษัทฯ
การส่งมอบผลิตภัณฑ์ที่ไม่เป็นไปตามคุณสมบัติที่กำหนด หรือมีการปนเปื้อนหรือเสื่อมสภาพ
อาจส่งผลให้บริษัทฯ ต้องเรียกผลิตภัณฑ์กลับคืน และ/หรือมีความรับผิดทางอาญาหรือทางแพ่ง
รวมถึงจำกัดความสามารถของบริษัทฯ ที่จะขายผลิตภัณฑ์ได้
ซึ่งอาจมีผลกระทบในทางลบอย่างมีนัยสำคัญต่อธุรกิจ ฐานะการเงิน
ผลการดำเนินงานและโอกาสทางธุรกิจของบริษัทฯ

1.1.8 การประกันภัยของบริษัทฯ อาจให้ความคุ้มครองไม่เพียงพอต่อความสูญเสียที่อาจเกิดขึ้น

การดำเนินงานของบริษัทฯ อยู่ภายใต้ความเสี่ยงและอันตรายต่าง ๆ จากการกลั่นน้ำมัน
รวมทั้งการขนส่งและการจัดเก็บน้ำมันดิบและวัตถุดิบอื่น ๆ ตลอดจนผลิตภัณฑ์ปิโตรเลียม
ผลิตภัณฑ์อะโรเมติกส์และเคมีภัณฑ์อื่น ๆ เช่น อัคคีภัย การระเบิด
การแตกร้าวของท่อส่งและการหกรั่วไหล การรั่วของถังเก็บ การหกรั่วไหลของเคมีภัณฑ์
การปล่อยสารอันตรายหรือก๊าซ และความเสี่ยงทางด้านสิ่งแวดล้อมอื่น ๆ
ความชำรุดบกพร่องทางจักรกลของอุปกรณ์ที่หน่วยผลิตของบริษัทฯ และภัยธรรมชาติ นอกจากนี้
ความเสี่ยงภัยในการดำเนินงานและความเสี่ยงภัยอื่น ๆ
เหล่านี้อาจก่อให้เกิดการได้รับบาดเจ็บและการเสียชีวิต
ความเสียหายที่ร้ายแรงหรือการถูกทำลายของทรัพย์สินของบริษัทฯ และของบุคคลอื่น
รวมทั้งการก่อให้เกิดมลภาวะต่อสิ่งแวดล้อม
และอาจส่งผลให้ต้องระงับการดำเนินงานและก่อให้เกิดความรับผิดทางแพ่งหรือทางอาญา

ในขณะที่บริษัทฯ เชื่อว่าบริษัทฯ ได้ทำประกันภัยไว้อย่างเพียงพอ
แต่หากหน่วยผลิตหน่วยใดหน่วยหนึ่งหรือทุกหน่วยเสียหาย ไม่ว่าทั้งหมดหรือบางส่วน
และการดำเนินงานของบริษัทฯ ต้องหยุดชะงักเป็นระยะเวลาหนึ่ง บริษัทฯ
ไม่สามารถรับรองได้ว่ากรมธรรม์ประกันภัยของบริษัทฯ
จะคุ้มครองความสูญเสียที่อาจเกิดจากการหยุดชะงักดังกล่าว
หรือชดเชยค่าใช้จ่ายในการซ่อมแซมหรือทดแทนหน่วยผลิตที่เสียหายได้อย่างเพียงพอ บริษัทฯ
ไม่มีการประกันภัยธุรกิจหยุดชะงัก หากบริษัทฯ ได้รับความสูญเสียที่ไม่ได้เอาประกันเป็นจำนวนมาก
หรือหากความสูญเสียที่เอาประกันของบริษัทฯ
มีจำนวนสูงกว่าความคุ้มครองตามกรมธรรม์ประกันภัยอย่างมีนัยสำคัญ ธุรกิจ กระแสเงินสด
ฐานะการเงิน ผลการดำเนินงานและโอกาสทางธุรกิจของบริษัทฯ
อาจได้รับผลกระทบในทางลบอย่างมีนัยสำคัญ อนึ่ง กรมธรรม์ประกันภัยของบริษัทฯ
ไม่ได้ครอบคลุมเบี้ยปรับหรือค่าปรับ หรือการชำระเงินอื่น ๆ
ให้แก่รัฐบาลอันเนื่องจากความเสี่ยงภัยใด ๆ เหล่านี้

1.1.9 การปฏิบัติตามกฎหมายและกฎระเบียบเกี่ยวกับสิ่งแวดล้อม
และการเปลี่ยนแปลงในกฎหมายและกฎระเบียบดังกล่าว อาจทำให้บริษัทฯ มีค่าใช้จ่ายจำนวนมาก

ลักษณะธุรกิจของบริษัทฯ ทำให้บริษัทฯ
ต้องอยู่ภายใต้บังคับของกฎหมายและกฎระเบียบและมาตรฐานทางด้านสิ่งแวดล้อมที่เพิ่มความเข้มงวดขึ้นอยู่เสมอ
โดยเฉพาะที่เกี่ยวกับสิ่งที่ถูกปล่อยออกมาทางอากาศ เช่น สารซัลเฟอร์ อ๊อกไซด์ (sulfur
oxides (“Sox”)) สารไนโตรเจน อ๊อกไซด์ (nitrogen oxides (“NOx”)) และอื่น ๆ
ซึ่งรวมถึงกฎหมายและกฎระเบียบที่เกี่ยวข้องกับการหกรั่วไหลโดยอุบัติเหตุหรือการปล่อยปิโตรเลียมหรือวัตถุอันตราย
หรือมลพิษอื่น ๆ เข้าสู่สิ่งแวดล้อม การจัดการของเสีย การจัดการ การใช้ การจัดเก็บ
การขนส่งและการกำจัดผลิตภัณฑ์ที่ผลิตจากปิโตรเลียม การป้องกันมลพิษ การแก้ไขพื้นที่ซึ่งปนเปื้อน
และการกำหนดลักษณะและคุณภาพของน้ำมันเบนซินและน้ำมันดีเซล นอกจากนี้
กฎหมายและกฎระเบียบบางฉบับยังกำหนดให้โรงงานของบริษัทฯ
ต้องประกอบการตามใบอนุญาตซึ่งต้องต่ออายุหรืออาจมีการแก้ไขเปลี่ยนแปลงได้ กฎหมาย
กฎระเบียบ
และใบอนุญาตเหล่านี้อาจกำหนดให้ติดตั้งเครื่องควบคุมมลพิษหรือเปลี่ยนแปลงการดำเนินงานเพื่อจำกัดผลกระทบที่เกิดขึ้นหรืออาจเกิดขึ้นต่อสิ่งแวดล้อมและ/หรือสุขอนามัยและความปลอดภัย
นอกจากนี้ บริษัทฯ มีค่าใช้จ่ายเพื่อการลงทุนอย่างต่อเนื่อง
เพื่อการปฏิบัติตามกฏหมายและกฏระเบียบที่เกี่ยวกับสิ่งแวดล้อม
การฝ่าฝืนกฎหมายและกฎระเบียบหรือเงื่อนไขของใบอนุญาตเหล่านี้มีโทษปรับสูง
รวมถึงโทษทางอาญา การเพิกถอนใบอนุญาตประกอบกิจการ และการบังคับปิดสถานประกอบการ

การรั่วไหลของน้ำมัน ก๊าซหรือมลพิษอื่น ๆ ออกสู่อากาศ ดินหรือน้ำ อันอาจทำให้บริษัทฯ
มีความรับผิดต่อรัฐบาลหรือบุคคลภายนอก
อีกทั้งเกิดค่าใช้จ่ายในการแก้ไขความเสียหายจากการรั่วไหลดังกล่าว หากบริษัทฯ
ไม่สามารถปฏิบัติตามกฎหมาย กฎระเบียบและมาตรฐานทางด้านสิ่งแวดล้อม บริษัทฯ
อาจถูกดำเนินการทางปกครอง ทางแพ่งและทางอาญาโดยหน่วยงานของรัฐ
อีกทั้งอาจถูกดำเนินการทางแพ่งโดยกลุ่มอนุรักษ์สิ่งแวดล้อมและบุคคลอื่น ๆ
ซึ่งอาจส่งผลให้เกิดค่าปรับและความรับผิดจำนวนมากต่อบริษัทฯ
รวมทั้งคำสั่งซึ่งอาจจำกัดหรือระงับการประกอบกิจการของบริษัทฯ ได้

อนึ่ง การประกาศใช้กฎหมายและกฎระเบียบเกี่ยวกับสิ่งแวดล้อมฉบับใหม่
การตีความกฎหมายเดิมใหม่หรือการยกเลิกกฎหมายเดิม
คุณสมบัติที่กำหนดเพิ่มเติมของรัฐบาลหรือพัฒนาการอื่น ๆ ในภายหน้าอาจส่งผลให้บริษัทฯ
ต้องมีค่าใช้จ่ายเพื่อการลงทุนเพิ่มเติมหรือเกิดค่าใช้จ่ายในการดำเนินงานเพิ่มเติมเพื่อที่จะรักษาระดับการประกอบการในระดับปัจจุบัน
ลดกิจกรรมการผลิตหรือดำเนินการอื่น ๆ
ซึ่งอาจส่งผลกระทบในทางลบอย่างมีนัยสำคัญต่อฐานะการเงิน
ผลการดำเนินงานและกระแสเงินสดของบริษัทฯ ตัวอย่างเช่น
รัฐบาลได้กำหนดลักษณะและคุณภาพของน้ำมันเชื้อเพลิงขึ้นใหม่
โดยกำหนดให้มีการลดปริมาณกำมะถันและสารเบนซีนของน้ำมันเบนซิน
และลดปริมาณกำมะถันในน้ำมันดีเซล ซึ่งบริษัทฯ
จะต้องปฏิบัติตามมาตรฐานที่กำหนดขึ้นใหม่ดังกล่าวภายในวันที่ 1 มกราคม 2555 แม้ว่าในปัจจุบัน
บริษัทฯ
ยังอยู่ในระหว่างประเมินทางเลือกเกี่ยวกับการปฏิบัติให้เป็นไปตามมาตรฐานที่กำหนดขึ้นใหม่ของคุณภาพน้ำมันเชื้อเพลิงดังกล่าว
ทั้งนี้ เพื่อที่บริษัทฯ จะยังคงสามารถขายน้ำมันเบนซิน และน้ำมันดีเซลในตลาดภายในประเทศได้
บริษัทฯ คาดว่าบริษัทฯ อาจจะมีค่าใช้จ่ายเพื่อการลงทุนเป็นจำนวนมาก
ก่อนที่มาตรฐานใหม่ที่กำหนดขึ้นใหม่นี้จะมีผลบังคับใช้ในวันที่ 1 มกราคม 2555

นอกจากนี้
มาตรฐานและข้อกำหนดทางสิ่งแวดล้อมฉบับใหม่ที่อาจมีการประกาศใช้บังคับอาจทำให้บริษัทฯ
ไม่มีระยะเวลาเพียงพอเพื่อการปฏิบัติตาม และบริษัทอาจไม่สามารถขอยกเว้นหรือขอระงับชั่วคราว
หากบริษัทไม่สามารถปฏิบัติตามมาตรฐานและข้อกำหนดดังกล่าวได้ภายในกำหนดเวลา
ซึ่งในกรณีเช่นนั้น บริษัทฯ อาจต้องปิดดำเนินการหรือหยุดดำเนินการในส่วนงานที่ได้รับผลกระทบ
บริษัทฯ คาดว่า
กระทรวงทรัพยากรธรรมชาติและสิ่งแวดล้อมจะกำหนดมาตรฐานใหม่สำหรับการปล่อยสารทางอากาศสำหรับธุรกิจกลั่นน้ำมัน
โดยบริษัทฯ ยังไม่แน่ใจว่า มาตรฐานใหม่เหล่านี้จะมีผลกระทบต่อการดำเนินงานของบริษัทฯ
ในทางใดบ้าง

บริษัทฯ ไม่เคยถูกดำเนินคดีที่มีนัยสำคัญหรือต้องจ่ายค่าปรับและเบี้ยปรับที่มีนัยสำคัญ และเท่าที่บริษัทฯ
ทราบ บริษัทฯ ไม่เคยถูกตรวจสอบในเรื่องสิ่งแวดล้อมและเรื่องที่เกี่ยวข้องที่มีนัยสำคัญ
แต่อย่างไรก็ดี บริษัทฯ ไม่สามารถรับรองได้ว่า จะไม่มีการดำเนินคดีหรือกระบวนพิจารณาอื่น ๆ
ต่อบริษัทฯ ในอนาคต หรือบริษัทฯ
จะต้องรับผิดในการดำเนินคดีหรือกระบวนพิจารณาในอนาคตดังกล่าว ซึ่งอาจมีค่าใช้จ่ายที่สูง
ค่าใช้จ่ายในการทำความสะอาดและแก้ไขสิ่งแวดล้อมในพื้นที่ของบริษัทฯ
และการดำเนินคดีเกี่ยวกับสิ่งแวดล้อมอาจมีผลกระทบในทางลบอย่างมีนัยสำคัญต่อธุรกิจ
กระแสเงินสด ฐานะการเงิน ผลการดำเนินงานและโอกาสทางธุรกิจของบริษัทฯ

1.1.10 บริษัทฯ
อาจไม่สามารถดำเนินโครงการในอนาคตได้สำเร็จภายในกำหนดเวลาและงบประมาณที่คาดการณ์ไว้

บริษัทฯ คาดว่า บริษัทฯ
จำเป็นจะต้องมีค่าใช้จ่ายเพื่อการลงทุนเป็นจำนวนมากจากการที่ต้องปฏิบัติให้เป็นไปตามมาตรฐานน้ำมันเชื้อเพลิงใหม่ที่
กำหนดให้ลดปริมาณกำมะถันและสารเบนซีนในน้ำมันเบนซิน และลดปริมาณกำมะถันในน้ำมันดีเซล
ดังรายละเอียดในปัจจัยความเสี่ยงหัวข้อข้างต้น ซึ่งหากกระแสเงินสดจากการดำเนินงานของบริษัทฯ
มีไม่เพียงพอ บริษัทฯ
อาจต้องจัดหาเงินทุนบางส่วนสำหรับโครงการดังกล่าวจากการกู้ยืมธนาคารหรือการขายหลักทรัพย์ที่ถืออยู่
อย่างไรก็ดี บริษัทฯ ไม่สามารถรับรองได้ว่าบริษัทฯ
จะสามารถจัดหาเงินทุนได้อย่างเพียงพอภายใต้เงื่อนไขซึ่งเป็นที่ยอมรับได้ในเชิงพาณิชย์
หรืออาจไม่สามารถจัดหาได้เลย

กำหนดเวลาและความสำเร็จของโครงการนี้และโครงการอื่น ๆ
อาจได้รับผลกระทบในทางลบจากปัจจัยต่าง ๆ
ซึ่งเกี่ยวข้องโดยทั่วไปกับโครงการก่อสร้างและขยายธุรกิจขนาดใหญ่ ปัจจัยเหล่านี้ได้แก่
การขาดแคลน หรือการเปลี่ยนแปลงของราคาอุปกรณ์หรือวัสดุ
ความบกพร่องในการออกแบบหรือการก่อสร้าง สภาพอากาศที่แปรปรวน ภัยธรรมชาติ อุบัติเหตุ
และสถานการณ์และปัญหาที่ไม่สามารถคาดการณ์ได้ล่วงหน้า ปัจจัยใด ๆ
เหล่านี้อาจส่งผลให้โครงการทั้งหมดหรือบางส่วนสำเร็จล่าช้าออกไป
ซึ่งส่งผลให้ต้นทุนทางการเงินที่เกี่ยวข้องกับโครงการดังกล่าวเพิ่มขึ้น และอาจทำให้บริษัทฯ
ไม่สามารถปฏิบัติตามมาตรฐานที่กำหนดขึ้นใหม่ดังกล่าวได้ภายในระยะเวลาที่กำหนดไว้
ซึ่งอาจมีผลกระทบในทางลบอย่างมีนัยสำคัญต่อธุรกิจ กระแสเงินสด ฐานะการเงิน
ผลการดำเนินงานและโอกาสทางธุรกิจของบริษัทฯ

1.1.11 การแทรกแซงของรัฐบาลในการตัดสินใจกำหนดราคา และกฎหมายและกฎระเบียบอื่น ๆ
ของรัฐบาลอาจมีผลกระทบในทางลบต่อผลการดำเนินงานและฐานะการเงินของบริษัทฯ

บริษัทฯ และผู้ประกอบการปิโตรเลียมอื่น ๆ ในประเทศไทย
ดำเนินกิจการในสภาพแวดล้อมที่อยู่ภายใต้การกำกับดูแลที่เข้มงวดของรัฐบาล ธุรกิจของบริษัทฯ
อาจได้รับผลกระทบโดยตรงจากนโยบายของรัฐบาลหรือการเปลี่ยนแปลงในนโยบายของรัฐบาล
โดยเฉพาะอย่างยิ่ง
รัฐบาลอาจแทรกแซงการตัดสินใจกำหนดราคาของโรงกลั่นน้ำมันและผู้ค้าปลีกเพื่อวัตถุประสงค์ทางด้านเศรษฐศาสตร์มหภาคและสังคมของประเทศไทย

ในอดีตรัฐบาลเคยประกาศเพดานราคาขายปลีกและขายส่งสูงสุดสำหรับผลิตภัณฑ์ปิโตรเลียม
และในอนาคตรัฐบาลอาจจะมีการประกาศดังกล่าวอีกก็ได้ บริษัทฯ
ไม่สามารถรับรองได้ว่ารัฐบาลจะไม่แทรกแซงการตัดสินใจกำหนดราคาของบริษัทฯ ในอนาคต
การแทรกแซงการกำหนดราคาของรัฐบาลอาจส่งผลกระทบในทางลบอย่างมีนัยสำคัญต่อธุรกิจ
กระแสเงินสด ฐานะการเงิน ผลการดำเนินงานและโอกาสทางธุรกิจของบริษัทฯ

นอกจากนี้
รัฐบาลได้ดำเนินการอย่างต่อเนื่องในการควบคุมราคาขายส่งของก๊าซปิโตรเลียมเหลวซึ่งส่วนใหญ่ใช้เป็นก๊าซหุงต้มอยู่ในครัวเรือน
และเพื่อควบคุมราคาขายของก๊าซปิโตรเลียมเหลว
รัฐบาลได้กำหนดให้ผู้ผลิตก๊าซปิโตรเลียมเหลวทุกรายรวมทั้งบริษัทฯ
ต้องขายก๊าซปิโตรเลียมเหลวให้แก่ผู้รับซื้อในราคาขายส่งซึ่งถูกควบคุม ที่ได้รวมภาษีสรรพสามิต
ภาษีเทศบาล และภาษีมูลค่าเพิ่มที่เกี่ยวข้องแล้ว ตามที่จะได้มีการประกาศเป็นครั้งคราว

นอกจากการควบคุมราคาขายส่งของก๊าซปิโตรเลียมเหลว
รัฐบาลยังได้จำกัดการส่งออกก๊าซปิโตรเลียมเหลวโดยผู้ผลิตในประเทศ
เพื่อป้องกันการขาดแคลนก๊าซปิโตรเลียมเหลวในประเทศ
สำหรับแต่ละโรงกลั่นน้ำมันซึ่งเป็นผู้ผลิตก๊าซปิโตรเลียมเหลว
รัฐบาลได้มีการออกประกาศเป็นครั้งคราวเพื่อกำหนดปริมาณสูงสุดของก๊าซปิโตรเลียมเหลวที่โรงกลั่นน้ำมันแต่ละแห่งจะสามารถส่งออกได้
เนื่องจากราคาในประเทศถูกควบคุม บริษัทฯ
อาจจะสามารถส่งออกก๊าซปิโตรเลียมเหลวในราคาส่งออกที่สูงกว่าได้ ดังนั้น
การจำกัดจำนวนก๊าซปิโตรเลียมเหลวที่บริษัทฯ สามารถส่งออกได้จึงมีผลกระทบต่อรายได้ของบริษัทฯ

นอกจากนี้ความสามารถในการดำเนินงานในฐานะที่เป็นบริษัทผู้ประกอบกิจการโรงกลั่นน้ำมันในประเทศไทยยังจำเป็นจะต้องได้รับใบอนุญาตประกอบกิจการโรงงานจากทางรัฐบาล
ซึ่งต้องมีการต่ออายุทุกห้าปี นอกจากนี้
ยังขึ้นอยู่กับสัญญาขยายและประกอบกิจการโรงกลั่นปิโตรเลียมซึ่งบริษัทเข้าทำกับกระทรวงอุตสาหกรรม
(ซึ่งต่อมาได้มีการเปลี่ยนแปลงตัวคู่สัญญาเป็นกระทรวงพลังงานแทน) ดังนั้น
หากใบอนุญาตของบริษัทฯ ไม่ได้รับการต่ออายุ ไม่ว่าด้วยเหตุผลใดก็ตาม
หรือในกรณีที่บริษัทมีความขัดแย้งกับกระทรวงพลังงานเกี่ยวกับสัญญาที่กล่าวมาข้างต้น
หรือมีการผิดสัญญาหรือบอกเลิกสัญญา บริษัทฯ
อาจไม่สามารถดำเนินงานโรงกลั่นต่อไปและอาจส่งผลในทางลบอย่างมีนัยสำคัญต่อธุรกิจ
กระแสเงินสด ฐานะการเงิน ผลการดำเนินงานและโอกาสทางธุรกิจของบริษัทฯ

1.1.12 บริษัทฯ ประกอบธุรกิจกลั่นน้ำมันและการผลิตอะโรเมติกส์ ซึ่งมีการแข่งขันสูง
และคู่แข่งมีช่องทางการขายปลีกที่กว้างขวางมากกว่า หรือมีแหล่งเงินทุนที่พร้อมกว่า
อันอาจทำให้ได้เปรียบในการแข่งขัน

อุตสาหกรรมกลั่นน้ำมันและอุตสาหกรรมอะโรเมติกส์มีการแข่งขันสูงมากในแง่การขายผลิตภัณฑ์ปิโตรเลียมในประเทศ
และการขายผลิตภัณฑ์อะโรเมติกส์และเคมีภัณฑ์อื่น ๆ ทั้งตลาดในประเทศและต่างประเทศ
โดยส่วนใหญ่แล้วบริษัทฯ
ต้องแข่งขันกับผู้ประกอบการโรงกลั่นปิโตรเลียมในประเทศอีกหกรายทั้งในด้านการจัดหาน้ำมันดิบและวัตถุดิบอื่น
ๆ และในด้านลูกค้าของผลิตภัณฑ์ปิโตรเลียม ความต้องการของผลิตภัณฑ์ปิโตรเลียมไม่สอดคล้องกับ
กำลังการผลิตที่เพิ่มขึ้น ซึ่งส่งผลให้เกิดกำลังการผลิตส่วนเกิน (overcapacity)
ของผลิตภัณฑ์ปิโตรเลียมหลักบางชนิด
ความไม่สมดุลย์กันระหว่างอุปทานและอุปสงค์สำหรับผลิตภัณฑ์กลั่นบางอย่างของตลาดในประเทศที่ยังคงมีอยู่ต่อไปอาจทำให้เกิดแรงกดดันต่อราคาในตลาดในประเทศ
และเป็นการบังคับให้บริษัทฯ ต้องขายผลผลิตส่วนเกินในตลาดส่งออกซึ่งโดยปกติมีอัตรากำไรที่ต่ำกว่า
อันอาจก่อให้เกิดผลกระทบในทางลบอย่างมีนัยสำคัญต่อกำไรจากการดำเนินงาน (operating
margins) และผลการดำเนินงานของบริษัทฯ

เนื่องจากผลิตภัณฑ์ปิโตรเลียมส่วนใหญ่มีลักษณะเป็นสินค้าโภคภัณฑ์
การแข่งขันในตลาดในประเทศและตลาดระหว่างประเทศของผลิตภัณฑ์ปิโตรเลียมจึงขึ้นอยู่กับราคาเป็นสำคัญ
โดยราคานี้จะถูกปรับเปลี่ยนตามคุณสมบัติที่กำหนดของผลิตภัณฑ์และต้นทุนการขนส่ง ดังนั้น โดยทั่วไป
บริษัทฯ จึงไม่สามารถสร้างความได้เปรียบทางการค้า ด้วยความแตกต่างของผลิตภัณฑ์ (product
differentiation) และไม่สามารถผลักภาระต้นทุนที่เกิดขึ้นด้วยการขึ้นราคาสินค้า อีกทั้ง บริษัทฯ
ยังอาจเผชิญกับการแข่งขันสูงขึ้นจากการที่คู่แข่งของบริษัทฯ
ได้มีการเพิ่มปริมาณการผลิตหรือกำลังการกลั่นอีกทั้งบริษัทฯ ต้องแข่งขันกับอุตสาหกรรมอื่น ๆ
ซึ่งเป็นผู้จัดหาทางเลือกอื่นเพื่อตอบสนองความต้องการทางด้านพลังงานและเชื้อเพลิงของผู้รับซื้อผลิตภัณฑ์ของบริษัทฯ
เช่น ก๊าซธรรมชาติ ถ่านหินและแหล่งพลังงานหมุนเวียน (renewable energy sources)
หากบริษัทฯ
ไม่สามารถแข่งขันกับคู่แข่งทั้งในอุตสาหกรรมเดียวกันและอุตสาหกรรมอื่นได้อย่างมีประสิทธิภาพ
ธุรกิจ กระแสเงินสด ฐานะการเงิน ผลการดำเนินงานและโอกาสทางธุรกิจของบริษัทฯ
ก็อาจได้รับผลกระทบในทางลบ

จากการที่ภาคค้าปลีกมีการแข่งขันที่สูงขึ้น บริษัทฯ จึงต้องมีการแข่งขันในด้านราคาเป็นหลัก
ตามด้วยด้านอื่น ๆ เช่น มาตรฐานการบริการ คุณภาพผลิตภัณฑ์ แผนการตลาด
และที่ตั้งของสถานีบริการน้ำมัน และบริษัทฯ ยังได้แข่งขันในด้านตัวแทนจำหน่ายด้วย บริษัทฯ
เผชิญการแข่งขันอย่างสูงจากบริษัทน้ำมันแบบครบวงจร เช่น บมจ. ปตท. ซึ่งมีผู้ถือหุ้นรายใหญ่ คือ
รัฐบาล ซึ่งเพิ่มความพยายามที่จะรุกส่วนแบ่งตลาดค้าปลีกในช่วงปีที่ผ่านมา บมจ. ปตท.
มีเครือข่ายค้าปลีกที่มากกว่าบริษัทฯ และมีส่วนแบ่งการตลาดที่สูงกว่ามาก
และมักจะเป็นผู้ค้าปลีกที่ริเริ่มการเปลี่ยนแปลงราคาน้ำมัน โดยทั่วไป บริษัทฯ
จะลดราคาตามการเปลี่ยนแปลงที่คู่แข่งกำหนดซึ่งรวมถึง บมจ. ปตท.
เพื่อป้องกันการสูญเสียยอดขาย เมื่อทางบริษัทฯ ตอบสนองต่อราคาที่ต่ำที่กำหนดโดยคู่แข่งของบริษัทฯ
หรือหากว่าคู่แข่งของบริษัทฯไม่ตอบสนองอย่างรวดเร็วต่อราคาน้ำมันดิบที่เพิ่มขึ้นโดยการขึ้นราคาขายปลีกเชื้อเพลิง
หรือตั้งราคาต่ำกว่าความเป็นจริง กำไร (ในส่วนค้าปลีก) ของบริษัทฯ อาจลดลงหรือมีผลขาดทุนได้

คู่แข่งบางรายของบริษัทฯ มีแหล่งเงินทุนหรือทรัพยากรอื่น ๆ ที่พร้อมกว่าบริษัทฯ อย่างมีนัยสำคัญ
คู่แข่งเหล่านี้มีความสามารถที่จะรับความเสี่ยงทางเศรษฐกิจในทุกวัฎจักรของอุตสาหกรรมได้มากกว่า
นอกจากนี้ บริษัทฯ ต้องแข่งขันกับอุตสาหกรรมอื่น ๆ
ซึ่งเป็นผู้จัดหาพลังงานทางเลือกเพื่อตอบสนองความต้องการทางด้านพลังงานและเชื้อเพลิงของลูกค้าภาคพาณิชยกรรมและค้าปลีกของบริษัทฯ

1.1.13 เอ็กซอน โมบิล คอร์ปอเรชั่น
และ/หรือบริษัทในเครือไม่ผูกพันที่จะให้การสนับสนุนทางการเงินในอนาคต

ในช่วงระยะเวลาที่เกิดวิกฤตทางการเงินในเอเชียเมื่อปี 2540 และหลังจากนั้น เอ็กซอน โมบิล
คอร์ปอเรชั่น และ/หรือบริษัทในเครือ
ได้ให้เงินกู้ยืมทั้งระยะสั้นและระยะยาวโดยไม่มีหลักประกันแก่บริษัทฯ ในปัจจุบัน เอ็กซอน โมบิล
คอร์ปอเรชั่น
และ/หรือบริษัทในเครือได้ให้วงเงินสินเชื่อชนิดที่ผู้ให้กู้มีสิทธิจะให้ผู้กู้เบิกถอนหรือไม่ก็ได้
(uncommitted credit facilities) แก่บริษัทฯ โดยเอ็กซอน โมบิล คอร์ปอเรชั่น
และ/หรือบริษัทในเครือ ไม่ผูกพันที่จะต้องให้เงินกู้ยืมหรือให้การสนับสนุนทางการเงินแก่บริษัทฯ
และบริษัทฯ ไม่อาจรับรองได้ว่า เอ็กซอน โมบิล คอร์ปอเรชั่น และ/หรือบริษัทในเครือ
จะให้การสนับสนุนทางการเงินแก่บริษัทฯ ในอนาคต ทั้งนี้ หากบริษัทฯ
ไม่สามารถจัดหาการสนับสนุนทางการเงินที่จำเป็นจากแหล่งภายนอกโดยมีเงื่อนไขเป็นที่ยอมรับได้ในอนาคต
อาจส่งผลกระทบในทางลบอย่างมีนัยสำคัญต่อธุรกิจ กระแสเงินสด ฐานะการเงิน ผลการดำเนินงาน
และโอกาสทางธุรกิจของบริษัทฯ

1.1.14 ความสำเร็จในอนาคตของบริษัทฯ ขึ้นอยู่กับบุคลากรที่สำคัญ

ความสำเร็จของบริษัทฯ
อาจขึ้นอยู่กับการสนับสนุนอย่างต่อเนื่องของผู้บริหารอาวุโสและบุคลากรที่สำคัญคนอื่น ๆ เช่น
บุคลากรที่มีความรู้ความเข้าใจเกี่ยวกับสภาพท้องถิ่นของประเทศที่ตนปฏิบัติงาน
และมีความเชี่ยวชาญเฉพาะทาง ซึ่งมีบุคคลหลายคนในจำนวนนี้ที่บริษัทฯ
อาจไม่สามารถหาผู้ที่จะมาทดแทนได้โดยง่าย บุคลากรที่สำคัญเหล่านี้ รวมถึง ผู้จัดการโรงกลั่น
ผู้จัดการฝ่ายปฏิบัติการกลั่น และผู้จัดการฝ่ายขายเคมีภัณฑ์
ซึ่งได้รับการฝึกอบรมและพัฒนาอย่างเข้มข้นจากเอ็กซอน โมบิล คอร์ปอเรชั่น และ/หรือ
บริษัทในเครือผ่านทางโครงการฝึกอบรม การให้ความรู้เพิ่มเติม และการหมุนเวียนงาน
การปฎิบัติงานของผู้บริหารอาวุโส และบุคลากรที่สำคัญของบริษัทฯ
ยังเป็นการจัดหามาหรือมอบหมายให้มาช่วยงานที่บริษัทฯ โดยเอ็กซอน โมบิล คอร์ปอเรชั่น
และ/หรือบริษัทในเครือ ซึ่งเป็นส่วนหนึ่งของการสนับสนุนทางด้านบริการของเอ็กซอน โมบิล
คอร์ปอเรชั่น และ/หรือบริษัทในเครือ
หรือเป็นการหมุนเวียนตำแหน่งในระหว่างบริษัทในเครือของเอ็กซอนโมบิล คอร์ปอเรชั่น
การดำเนินงานของบริษัทฯ
อาจได้รับผลกระทบจากการสูญเสียบุคคลใดบุคคลหนึ่งในคณะผู้บริหารอาวุโสหรือบุคลากรที่สำคัญดังกล่าวโดยสาเหตุใดก็ตาม
ซึ่งรวมถึงการหมุนเวียนตำแหน่งหรือมอบหมายตำแหน่ง หากบริษัทฯ ไม่สามารถหาผู้ที่จะมาทดแทนได้
นอกจากนี้ ความสำเร็จของบริษัทฯ ยังขึ้นอยู่กับการที่บริษัทฯ
จะสามารถดึงดูดและรักษาบุคลากรที่มีคุณสมบัติเหมาะสมไว้ได้
การแข่งขันเพื่อให้ได้มาซึ่งบุคลากรที่มีคุณสมบัติเหมาะสมในอุตสาหกรรมน้ำมันมีความรุนแรง
และจำนวนของบุคลากรซึ่งมีความรู้และประสบการณ์ในอุตสาหกรรมน้ำมันในประเทศไทยมีอยู่จำกัด
หากบริษัทฯ ไม่สามารถดึงดูดหรือรักษาผู้บริหารอาวุโสไว้ได้
หรือหากผู้บริหารอาวุโสไม่สามารถหรือไม่ยินดีที่จะอยู่ในตำแหน่งปัจจุบันต่อไป
หรือไปเข้าร่วมงานกับคู่แข่งหรือจัดตั้งบริษัทที่แข่งขันกันขึ้นใหม่ บริษัทฯ
อาจไม่สามารถหาบุคลากรมาทดแทนได้ทันทีหรืออาจจะไม่สามารถหาบุคลากรมาทดแทนได้เลย
นอกจากนี้
ความพยายามที่จะรักษาหรือดึงดูดบุคลากรที่สำคัญไว้อาจก่อให้เกิดค่าใช้จ่ายเพิ่มขึ้นอย่างมีนัยสำคัญ
ซึ่งอาจมีผลกระทบในทางลบต่อความสามารถในการทำกำไรของบริษัทฯ ทั้งนี้ บริษัทฯ
ไม่ได้ทำการประกันภัย “บุคลากรที่สำคัญ” ซึ่งจะให้ค่าชดเชยแก่บริษัทฯ
ในกรณีการเสียชีวิตหรือพิการของบุคลากรคนใด นอกจากนี้ หากบริษัทฯ
ไม่ได้เป็นหนึ่งในบริษัทในเครือของเอ็กซอน โมบิล คอร์ปอเรชั่น เนื่องจากเอ็กซอน โมบิล
คอร์ปอเรชั่น และ/หรือบริษัทในเครือไม่ได้ถือหุ้นข้างมากในบริษัทฯ บริษัทฯ
อาจไม่สามารถดำรงหรือได้มาซึ่งบุคลากรที่สำคัญเหล่านั้นจากบริษัทในเครือเอ็กซอน โมบิล
คอร์ปอเรชั่น อีกต่อไป เหตุการณ์ใด ๆ ที่กล่าวมานี้อาจทำให้ธุรกิจ กระแสเงินสด
ฐานะทางการเงิน ผลการดำเนินงาน และโอกาสทางธุรกิจของบริษัทฯ
ได้รับผลกระทบในทางลบอย่างมีนัยสำคัญ

1.1.15 บริษัทฯ
อาจได้รับผลกระทบในทางลบจากความผันผวนของค่าเงินบาทเมื่อเปรียบเทียบกับสกุลเงินต่างประเทศ
โดยเฉพาะอย่างยิ่งสกุลเงินดอลลาร์สหรัฐ

สกุลเงินที่ใช้ในงบการเงินของบริษัทฯ คือสกุลเงินบาท
ในขณะที่รายได้จากการขายผลิตภัณฑ์ปิโตรเลียมและการซื้อวัตถุดิบของบริษัทฯ
อยู่ในสกุลเงินต่างประเทศ ดังนั้นบริษัทฯ จึงมีความเสี่ยงต่อการเปลี่ยนแปลงของอัตราแลกเปลี่ยน

การลดค่าของเงินบาทเมื่อเปรียบเทียบกับสกุลเงินต่างประเทศ โดยเฉพาะอย่างยิ่ง ดอลลาร์สหรัฐ
มีผลกระทบในทางลบต่อบริษัทฯ เนื่องจาก

-   การเพิ่มขึ้นของจำนวนเงินบาทที่ต้องใช้ในการซื้อน้ำมันดิบ น้ำมันเชื้อเพลิง วัตถุดิบที่นำเข้า
    อุปกรณ์และบริการ เช่น
    การขนส่งจากแหล่งต่างประเทศซึ่งเป็นต้นทุนที่อยู่ในรูปของสกุลเงินดอลลาร์สหรัฐเป็นหลัก

-   การขาดทุนจากอัตราแลกเปลี่ยนเงินตราต่างประเทศในบัญชีเจ้าหนี้ค่าน้ำมันดิบ
    เนื่องจากบริษัทฯ ลงบันทึกต้นทุนโดยประมาณของการซื้อน้ำมันดิบ ณ
    วันที่ของใบตราส่งสินค้าโดยใช้อัตราแลกเปลี่ยน ณ วันดังกล่าว
    แต่ได้รับใบแจ้งหนี้ซึ่งจะแปลงเป็นสกุลเงินบาทตามอัตราแลกเปลี่ยนซึ่งอาจแตกต่างไปจากอัตราแลกเปลี่ยน
    ณ วันที่ของใบตราส่ง ทั้งนี้ โดยทั่วไปบริษัทฯ จะได้รับใบแจ้งหนี้ในวันทำการที่ 4
    ในเดือนถัดจากวันที่ของใบตราส่งสินค้า

-   การเพิ่มขึ้นของจำนวนเงินบาทที่จำเป็นต้องใช้เพื่อชำระหนี้เงินกู้ยืมในสกุลเงินต่างประเทศ
    และ

-   การขาดทุนจากอัตราแลกเปลี่ยนเงินตราต่างประเทศสำหรับหนี้สินในสกุลเงินต่างประเทศ

สภาวะเศรษฐกิจที่ไม่เอื้ออำนวยในประเทศไทยอันเนื่องมาจากการลดค่าของเงินบาทยังอาจทำให้ราคาพลังงานในประเทศไทยและราคาน้ำมันดิบที่ใช้ในกระบวนการกลั่นน้ำมันของบริษัทฯ
สูงขึ้น และส่งผลให้ความต้องการผลิตภัณฑ์ของบริษัทฯ และความต้องการของลูกค้าโดยรวมลดลง
แม้ว่าที่ผ่านมาบริษัทฯ
สามารถผลักภาระส่วนใหญ่จากการเพิ่มขึ้นของต้นทุนน้ำมันดิบเนื่องจากการลดค่าของเงินบาทได้
แต่บริษัทฯ ไม่สามารถรับรองได้ว่าบริษัทฯ จะยังคงทำเช่นนั้นต่อไปในอนาคต
ซึ่งอาจมีผลกระทบในทางลบต่อธุรกิจ ฐานะการเงิน
ผลการดำเนินงานและโอกาสทางธุรกิจของบริษัทฯ

การขายผลิตภัณฑ์ปิโตรเลียม ผลิตภัณฑ์อะโรเมติกส์และเคมีภัณฑ์อื่น ๆ ในกลุ่มพาณิชยกรรมในประเทศ
และการขายผลิตภัณฑ์ปิโตรเลียมในกลุ่มการค้าปลีก จะอ้างอิงกับราคาผลิตภัณฑ์ปิโตรเลียมในภูมิภาค
ซึ่งอยู่ในสกุลดอลลาร์สหรัฐ ในขณะที่บริษัทฯ
มีการเสนอราคาและออกใบแจ้งหนี้ค่าสินค้าดังกล่าวในสกุลเงินบาท อย่างไรก็ดี
ถ้าเงินสกุลดอลลาร์สหรัฐแข็งค่าขึ้นอย่างมาก บริษัทฯ
อาจไม่สามารถผลักภาระต้นทุนที่สูงขึ้นนี้ได้เนื่องจากการแข่งขันในตลาด
หรือการที่รัฐบาลอาจจะมีการแทรกแซงราคา ในทางกลับกัน
การอ่อนค่าของดอลลาร์สหรัฐเมื่อเปรียบเทียบกับสกุลเงินบาทจะมีผลกระทบในทางลบต่อรายได้ซึ่งมีการบันทึกเป็นสกุลเงินบาท
เพราะค่าเงินบาทจากรายได้ของบริษัทฯ ในสกุลเงินดอลลาร์สหรัฐจะลดลง

ทั้งนี้ ณ วันที่ 31 ธันวาคม 2551 บริษัทฯ ไม่มีสัญญาซื้อขายล่วงหน้า (Forward Contract)
ที่กำหนดให้มีการชำระเงินที่คำนวณจากอัตราแลกเปลี่ยนเงิน
และไม่มีสัญญาแลกเปลี่ยนเงินตราต่างประเทศ (Swap Contract) ค้างชำระแต่อย่างใด
ด้วยเหตุดังกล่าว
การผันผวนของค่าเงินบาทเมื่อเปรียบเทียบกับสกุลเงินดอลลาร์สหรัฐได้มีผลกระทบและจะยังคงมีผลกระทบต่อธุรกิจ
ฐานะการเงิน ผลการดำเนินงาน และโอกาสทางธุรกิจของบริษัทฯ

1.1.16 ภาระผูกพันทางการเงิน (Leverage) ของบริษัทฯ อาจจำกัดความคล่องตัวทางการเงิน

ณ วันที่ 31 ธันวาคม 2551 บริษัทฯ มีเงินกู้ยืมทั้งสิ้นประมาณ 27,971 ล้านบาท
และส่วนของผู้ถือหุ้นประมาณ 20,420 ล้านบาท และมีอัตราส่วนหนี้สินต่อส่วนของผู้ถือหุ้น ประมาณ
1.4 เท่า ในกรณีที่บริษัทฯ มีความต้องการที่จะกู้ยืมเพิ่มเติมในอนาคต ความสามารถของบริษัทฯ
ที่จะก่อเงินกู้ยืมเพิ่มเติมอาจถูกจำกัดโดยสินเชื่อธนาคารพาณิชย์ที่เป็นผู้ให้กู้ในปัจจุบัน
ระดับเงินกู้ยืมของบริษัทฯ
จะมีผลกระทบที่สำคัญหลายประการต่อการดำเนินกิจการในอนาคตของบริษัทฯ
ซึ่งรวมถึงผลกระทบดังต่อไปนี้

-   กระแสเงินสดจากการดำเนินงานในสัดส่วนที่มีนัยสำคัญจะถูกนำไปชำระเงินต้นและดอกเบี้ยของหนี้เงินกู้ที่มีอยู่
    และไม่สามารถนำไปใช้เพื่อวัตถุประสงค์อื่น ๆ ได้

-   ข้อตกลงเกี่ยวกับหนี้ที่มีอยู่ในปัจจุบันและในอนาคตของบริษัทฯ กำหนดให้บริษัทฯ
    ต้องผ่านเงื่อนไขทางการเงินบางประการ ซึ่งอาจมีผลกระทบต่อความคล่องตัวของบริษัทฯ
    ในการวางแผนและดำเนินการเพื่อตอบรับการเปลี่ยนแปลงในธุรกิจ
    ซึ่งรวมถึงโอกาสการเข้าซื้อกิจการที่อาจเกิดขึ้น

-   ความสามารถของบริษัทฯ ที่จะจัดหาสินเชื่อเพิ่มเติมสำหรับเงินทุนหมุนเวียน
    ค่าใช้จ่ายเพื่อการลงทุน การเข้าซื้อกิจการ หรือเพื่อวัตถุประสงค์ทางธุรกิจและอื่น ๆ
    โดยทั่วไป อาจถูกจำกัด

-   บริษัทฯ อาจเสียเปรียบในการแข่งขันกับคู่แข่งที่มีภาระผูกพันน้อยกว่า และ

-   บริษัทฯ อาจได้รับผลกระทบจากสภาวะเศรษฐกิจและอุตสาหกรรมที่ไม่เอื้ออำนวย

ความสามารถของบริษัทฯ ที่จะปฏิบัติตามภาระผูกพันในการชำระหนี้และลดหนี้สินโดยรวมของบริษัทฯ
จะขึ้นอยู่กับผลประกอบการในอนาคตของบริษัทฯ ทั้งนี้ ผลประกอบการในอนาคตของบริษัทฯ
อยู่ภายใต้เงื่อนไขของสภาวะเศรษฐกิจ วัฎจักรอุตสาหกรรมและปัจจัยทางการเงิน
ธุรกิจและปัจจัยอื่น ๆ ที่มีผลกระทบต่อการประกอบการของบริษัทฯ
ซึ่งปัจจัยหลายอย่างนี้อยู่นอกเหนือการควบคุมของบริษัทฯ บริษัทฯ
ไม่สามารถรับรองได้ว่าธุรกิจของบริษัทฯ
จะยังคงสามารถสร้างกระแสเงินสดจากการดำเนินงานได้อย่างเพียงพอสำหรับการชำระหนี้สิน
หากบริษัทฯ ไม่สามารถสร้างกระแสเงินสดจากการดำเนินงานได้อย่างเพียงพอ บริษัทฯ
อาจต้องขายสินทรัพย์ กู้ยืมเงินใหม่เพื่อชำระหนี้เดิม (refinance) ทั้งหมดหรือบางส่วน
หรือจัดหาสินเชื่อเพิ่มเติม การกู้ยืมเงินใหม่เพื่อชำระหนี้เดิมอาจเป็นไปไม่ได้ และบริษัทฯ
อาจจะไม่สามารถจัดหาสินเชื่อเพิ่มเติมโดยมีเงื่อนไขเป็นที่ยอมรับได้ในเชิงพาณิชย์

สินเชื่อธนาคารพาณิชย์บางรายการของบริษัทฯ มีข้อจำกัดทางการเงินและข้อจำกัดอื่น ๆ ต่อบริษัทฯ
โดยข้อกำหนดที่กำหนดไว้ในสินเชื่อและที่เกี่ยวข้องกับหนี้สินอื่น ๆ บางอย่างของบริษัทฯ
ได้จำกัดความสามารถของบริษัทฯ ที่จะก่อหนี้สิน
และได้กำหนดให้ต้องมีการดำรงอัตราส่วนทางการเงินบางตัว
การไม่ปฏิบัติตามข้อกำหนดดังกล่าวอาจส่งผลเป็นการผิดนัดในส่วนของหนี้สินที่เกี่ยวข้องภายใต้สินเชื่อ
หรือหนี้สินอื่น ๆ และอาจทำให้เกิดการเร่งรัดชำระหนี้สินดังกล่าวหรือตราสารใด ๆ
ที่เป็นหลักฐานแห่งหนี้ ในกรณีดังกล่าว บริษัทฯ อาจจะไม่สามารถกู้ยืมเงินใหม่เพื่อชำระหนี้เดิม
หรือชำระหนี้ดังกล่าวโดยวิธีการอื่นใดได้ และอาจส่งผลกระทบในทางลบอย่างมีนัยสำคัญต่อธุรกิจ
กระแสเงินสด ฐานะทางการเงิน ผลการดำเนินงานและโอกาสทางธุรกิจของบริษัทฯ

1.1.17 แรงงานในโรงกลั่นน้ำมันส่วนใหญ่ของบริษัทฯส่วนใหญ่ เป็นสมาชิกสหภาพ และบริษัทฯ
อาจมีปัญหาแรงงานซึ่งกระทบต่อการดำเนินงานของโรงกลั่นน้ำมัน

แรงงานในโรงกลั่นน้ำมันส่วนใหญ่เป็นสมาชิกสหภาพและอยู่ภายใต้ข้อตกลงสภาพการจ้างแรงงาน
บริษัทฯ ไม่เคยประสบปัญหาการหยุดงานเนื่องจากข้อพิพาททางอุตสาหกรรม
กฎหมายแรงงานในประเทศไทยได้กำหนดกลไกเพื่อการระงับข้อพิพาททางแรงงานในอุตสาหกรรมปิโตรเลียมไว้อย่างชัดเจน
ซึ่งรวมถึง กระบวนการคณะกรรมการแรงงานสัมพันธ์ภายใต้การกำกับดูแลของกระทรวงแรงงาน
ที่ผ่านมาบริษัทฯ
ได้เคยทำความตกลงกับสหภาพแรงงานซึ่งประกอบด้วยพนักงานชั่วคราวผ่านคณะกรรมการแรงงานสัมพันธ์ดังกล่าวและได้ข้อตกลงสภาพการจ้างใหม่ที่เป็นที่น่าพอใจ
อย่างไรก็ดี
การเปลี่ยนแปลงในแนวโน้มและมุมมองทางด้านแรงงานอาจส่งผลให้คำวินิจฉัยของคณะกรรมการแรงงานสัมพันธ์ที่อาจมีขึ้นในภายหน้าเอื้อประโยชน์ให้แก่บริษัทฯ
น้อยลง ซึ่งจะมีผลกระทบอย่างมีนัยสำคัญต่อต้นทุนแรงงาน
ข้อพิพาทแรงงานในโรงกลั่นน้ำมันของบริษัทฯ
อาจมีผลกระทบในทางลบอย่างมีนัยสำคัญต่อการดำเนินงานของโรงกลั่นน้ำมันของบริษัทฯ
ซึ่งอาจส่งผลกระทบในทางลบอย่างมีนัยสำคัญในธุรกิจกระแสเงินสด ฐานะทางการเงิน
ผลการดำเนินงานและโอกาสทางธุรกิจของบริษัทฯ

1.1.18 คดีความที่ค้างพิจารณาอยู่หรืออาจเกิดขึ้นในอนาคตอาจมีผลกระทบในทางลบต่อบริษัทฯ

บริษัทฯ เป็นจำเลยในคดีความซึ่งเป็นคดีทางการค้าปกติของบริษัทฯ หลายคดี โดยเฉพาะอย่างยิ่ง
บริษัทฯ ได้ยื่นอุทธรณ์คำพิพากษาที่ให้บริษัทฯ ชำระเงินค่าปรับจำนวน 436 ล้านบาทในปี 2548
ในคดีอาญาที่มีขึ้นต่อบริษัทฯ
ในข้อกล่าวหาเรื่องการสำแดงเท็จและชำระภาษีศุลกากรต่ำกว่าที่จะต้องชำระ ในปี 2551
ศาลอุทธรณ์ได้พิพากษายืนยันคำพิพากษาตามศาลชั้นต้น
ผู้บริหารยังคงมีความเชื่อมั่นอย่างสูงในข้อต่อสู้คดี และบริษัทฯ
ได้ดำเนินการยื่นอุทธรณ์คำพิพากษาต่อศาลฎีกาเมื่อวันที่ 29 กันยายน 2551
บริษัทไม่ได้บันทึกค่าปรับดังกล่าวเป็นหนี้สินในงบการเงิน ถึงแม้บริษัทฯ เชื่อว่าบริษัทฯ
มีข้อต่อสู้ที่แข็งแกร่งหลายประการสำหรับข้อเรียกร้องในคดีเหล่านั้น
และได้มีการยื่นอุทธรณ์ไปยังศาลฎีกาแล้ว ซึ่งบริษัทฯ ไม่สามารถรับรองได้ว่าบริษัทฯ
จะชนะในการยื่นอุทธรณ์ ทั้งนี้ คดีความสำคัญใหม่ ๆ ที่มีผลออกมาในทางที่ไม่เป็นคุณกับบริษัทฯ
อาจส่งผลกระทบในทางลบอย่างมีนัยสำคัญต่อธุรกิจ กระแสเงินสด ฐานะทางการเงิน
ผลการดำเนินงานและโอกาสทางธุรกิจต่อบริษัทฯ

1.1.19 บริษัทฯ มีความเสี่ยงต่อความผันผวนของอัตราดอกเบี้ย

ณ วันที่ 31 ธันวาคม 2551 บริษัทฯ มีเงินกู้ยืมทั้งสิ้นประมาณ 27,971 ล้านบาท
ซึ่งมีอัตราดอกเบี้ยลอยตัว บริษัทฯ ไม่สามารถรับรองได้ว่าอัตราดอกเบี้ยจะไม่ปรับขึ้นในอนาคต
การปรับขึ้นของอัตราดอกเบี้ยที่ใช้อยู่ในปัจจุบันอย่างมีนัยสำคัญจะเป็นการเพิ่มต้นทุนอย่างมีนัยสำคัญต่อการกู้ยืมของบริษัทฯ
ที่มีอยู่ในปัจจุบันซึ่งอิงกับอัตราดอกเบี้ยลอยตัว หรือเงินกู้ยืมใหม่ที่มีอัตราดอกเบี้ยลอยตัว
หรือเงินกู้ยืมอื่น ๆ ซึ่งมีอัตราดอกเบี้ยคงที่ที่สูงขึ้น
อันอาจส่งผลกระทบในทางลบอย่างมีนัยสำคัญต่อธุรกิจ กระแสเงินสด ฐานะการเงิน
ผลการดำเนินงานและโอกาสทางธุรกิจของบริษัทฯ

1.1.20 บริษัทฯ พึ่งพาผู้จัดหาเพียงรายเดียวในการจัดหาก๊าซธรรมชาติ
ซึ่งสำคัญต่อการผลิตไฟฟ้าที่บริษัทฯ จำเป็นต้องใช้เพื่อดำเนินงานหน่วยผลิตของบริษัทฯ

บริษัทฯ ใช้ก๊าซธรรมชาติเป็นแหล่งเชื้อเพลิงในเครื่องจักรผลิตไฟฟ้าและไอน้ำ บมจ. ปตท.
เป็นผู้จัดหาและผู้จัดจำหน่ายก๊าซธรรมชาติเพียงรายเดียวในประเทศไทย
และเป็นผู้จัดส่งก๊าซธรรมชาติให้แก่บริษัทฯ โดยผ่านทางระบบท่อส่งก๊าซภายใต้สัญญาที่ทำกับบริษัทฯ
โดยที่เครื่องจักรผลิตไฟฟ้าและไอน้ำของบริษัทฯ ใช้ก๊าซธรรมชาติเป็นเชื้อเพลิงหลัก แม้หากบริษัทฯ
ประสบปัญหาการจัดหาก๊าซธรรมชาติ บริษัทฯ ยังสามารถใช้ก๊าซเชื้อเพลิงที่ผลิตขึ้นภายในบริษัทฯ
หรือบริษัทฯ อาจซื้อไฟฟ้าจากบุคคลภายนอก เช่น จากการไฟฟ้าฝ่ายผลิตแห่งประเทศไทย
เป็นแหล่งเชื้อเพลิงสำรองได้ แต่อย่างไรก็ดี การใช้ก๊าซเชื้อเพลิงที่ผลิตขึ้นภายในบริษัทฯ
จะลดรายได้ของบริษัทฯ เนื่องจากก๊าซเชื้อเพลิงนี้สามารถขายให้แก่บุคคลภายนอกได้ ทั้งนี้
การใช้ไฟฟ้าที่ซื้อจากบุคคลภายนอกเป็นการเพิ่มต้นทุนการขายของบริษัทฯ นอกจากนี้ บริษัทฯ
อาจไม่สามารถเดินเครื่องหน่วยผลิตที่ระดับปัจจุบันได้โดยอาศัยแหล่งเชื้อเพลิงเพียงแหล่งเดียวจากก๊าซเชื้อเพลิงที่บริษัทฯ
ผลิตขึ้นเอง หรือจากไฟฟ้าที่ซื้อจากบุคคลภายนอก ดังนั้น
หากเกิดปัญหาในการจัดหาก๊าซธรรมชาติโดย บมจ. ปตท.ให้แก่บริษัทฯ
ก็อาจส่งผลกระทบในทางลบอย่างมีนัยสำคัญต่อธุรกิจ กระแสเงินสด ฐานะการเงิน
ผลการดำเนินงานและโอกาสทางธุรกิจของบริษัทฯ

1.1.21 บริษัทฯ พึ่งพาระบบท่อส่งที่เป็นเจ้าของและดำเนินการโดยบริษัท ท่อส่งปิโตรเลียมไทย
จำกัด และพึ่งพาบุคคลภายนอก เพื่อการจัดส่งผลิตภัณฑ์ปิโตรเลียม

ผลิตภัณฑ์ปิโตรเลียมของบริษัทฯ จำนวนกว่าร้อยละ 50 จะถูกจัดส่งไปทั่วประเทศไทย
โดยเป็นการจัดส่งจากโรงกลั่นน้ำมันของบริษัทฯ ผ่านทางระบบท่อส่งผลิตภัณฑ์รวมซึ่งบริษัท
ท่อส่งปิโตรเลียมไทย จำกัด เป็นเจ้าของและผู้ดำเนินการ
ผลิตภัณฑ์ปิโตรเลียมส่วนที่เหลือจะถูกจัดส่งโดยทางเรือชายฝั่งหรือรถบรรทุก บริษัทฯ
ส่งออกน้ำมันเตาที่จะส่งออกโดยทางท่าขนถ่ายน้ำมันซึ่งเป็นของบุคคลภายนอกคือ บมจ. ปตท.
การทำงานของท่อส่งอาจได้รับผลกระทบจากความบกพร่องของอุปกรณ์การปนเปื้อนของผลิตภัณฑ์
การระเบิดหรืออุบัติเหตุ เหตุแทรกแซงในการใช้ท่อส่ง หรือความเสียหายต่าง ๆ
ในคลังน้ำมันอาจทำให้การจัดส่งผลิตภัณฑ์ปิโตรเลียมของบริษัทฯ หยุดชะงัก และหากบริษัทฯ
จำเป็นต้องเพิ่มการใช้วิธีการจัดส่งที่มีค่าใช้จ่ายที่สูงกว่า เช่น เรือชายฝั่งและรถบรรทุก
อาจส่งผลให้ต้นทุนขายของบริษัทฯ เพิ่มสูงขึ้น นอกจากนี้
หากมีข้อพิพาทกับบุคคลภายนอกที่รับจ้างขนส่งผลิตภัณฑ์ของบริษัทฯ โดยทางเรือชายฝั่งหรือรถบรรทุก
การจัดส่งผลิตภัณฑ์ปิโตรเลียมของบริษัทฯ ก็อาจหยุดชะงัก และหากมีข้อพิพาทกับ บมจ. ปตท.
เกี่ยวกับการใช้ทุ่นขนถ่ายน้ำมันในทะเลเพื่อการส่งออกการส่งออกน้ำมันเตาก็อาจหยุดชะงักด้วยเช่นกัน
ซึ่งอาจส่งผลกระทบในทางลบต่อธุรกิจ กระแสเงินสด
ผลการดำเนินงานและโอกาสทางธุรกิจของบริษัทฯ

1.1.22 บริษัทฯ ขายผลิตภัณฑ์ปิโตรเลียมผ่านตัวแทนจำหน่ายอิสระ

ณ วันที่ 31 ธันวาคม 2551 บริษัทฯ มีตัวแทนจำหน่าย ซึ่งให้บริการผ่านทางสถานีบริการ 388
สถานี ที่ผ่านมาบริษัทฯ เคยมีข้อขัดแย้งกับตัวแทนจำหน่ายของบริษัทฯ ในประเด็นต่าง ๆ
ตัวอย่างเช่น ข้อกำหนดเกี่ยวกับการให้ส่วนลด และการขายผลิตภัณฑ์ที่ไม่ใช่ผลิตภัณฑ์ของเอสโซ่
ภายใต้ชื่อทางการค้าของบริษัทฯ ถึงแม้ว่า
ข้อขัดแย้งในอดีตเหล่านี้ไม่ได้มีผลกระทบในทางลบต่อธุรกิจของบริษัทฯ แต่บริษัทฯ
ก็ไม่อาจรับรองได้ว่า ข้อขัดแย้งที่อาจมีในอนาคตกับตัวแทนจำหน่ายรายใดรายหนึ่ง
หรือมากกว่าหนึ่งรายจะไม่มีผลกระทบในทางลบอย่างมีนัยสำคัญต่อการดำเนินงานค้าปลีกน้ำมันของบริษัทฯ

1.1.23 บริษัทฯ อาจจะไม่สามารถจ่ายเงินปันผลได้

ความสามารถของบริษัทฯ ที่จะประกาศจ่ายเงินปันผล
ขึ้นอยู่กับผลประกอบการทางการเงินในอนาคตของบริษัทฯ
โดยผลประกอบการทางการเงินดังกล่าวก็ขึ้นอยู่กับความสำเร็จในการดำเนินการตามแผนการดำเนินงานของบริษัทฯ
และปัจจัยทางด้านการเงิน การแข่งขัน กฎระเบียบ วิทยาการและอื่น ๆ สภาพเศรษฐกิจโดยทั่วไป
อุปสงค์และราคาขายของผลิตภัณฑ์ของบริษัทฯ ต้นทุนวัตถุดิบและปัจจัยเฉพาะอื่น ๆ
ในอุตสาหกรรมหรือโครงการเฉพาะของบริษัทฯ ซึ่งส่วนใหญ่อยู่นอกเหนือการควบคุมของบริษัทฯ